L'Ajuntament de Sagunt generalitza que cada persona transite sempre per la vorera que li queda a la seua dreta
04 de maig 2020

![](/media/hefjmv1r/99c_rp-amplicacion-info-estado-alarma-9.jpg)  
  

L'alcalde de Sagunt, Darío Moreno, ha comparegut en una nova roda de premsa hui en el consistori per a informar la ciutadania, entre altres coses, de les últimes novetats respecte a l'Estat d'Alarma provocat per la crisi sanitària i, més concretament, de les noves mesures impulsades per a la desescalada, que ha començat este cap de setmana.

  

Respecte a les eixides per a fer passejos o fer esport del cap de setmana, l'alcalde ha assegurat que, per part de la Policia Local de Sagunt, s'ha detectat un increment substancial de casos que no han respectat les normes establides i ha assegurat que «**això és preocupant i volem fer una crida especial a la responsabilitat per a evitar contagis, més encara en una situació en la qual la setmana passada es va incrementar en el departament de Salut de Sagunt un 22% el nombre de contagis. Això demostra que si no mantenim al màxim la disciplina social, lamentablement, els casos augmenten**».

  

En este sentit, Policia Local ha reforçat la vigilància en zones de major afluència de veïns i veïnes per a controlar que es respecten les franges horàries, les mesures de seguretat i el distanciament social. Concretament, s'ha reforçat la vigilància a la platja intensificant la presència de policies en quads, la zona del riu al seu pas per zona urbana i desembocadura, la zona del Castell de Sagunt i, a més, s'està patrullant a peu per zones del mercat del Port de Sagunt, plaça Cronista Chabret, Camí Real i carrer Horts, tal com ha demandat la ciutadania. Darío Moreno ha destacat la col·laboració amb la Policia Nacional per a dur a terme els controls i els servicis prestats i ha recordat que les multes per incomplir les normes de seguretat són com a mínim de 600 euros.

  

«**Hem hagut de tornar a precintar alguns elements dels parcs per a assegurar-nos que no s'utilitzen; al voltant dels 90% dels contagis de la COVID-19 es donen per contacte, per això és especialment important evitar l'ús d'estos elements que poden convertir-se en un focus de contagi**», explica Moreno, qui a més ha apuntat que, durant el cap de setmana, s'han interposat un total de 38 denúncies i que això suposa un increment substancial respecte a setmanes anteriors que «**ens ha sorprés per a mal i ens porta a realitzar labors de control extra, també a peu, per a explicar com s'apliquen les mesures i denunciar als qui no les complisquen**», com, per exemple, el cas de 18 banyistes en el riu, una cosa totalment prohibida igual que a la platja, que han sigut sancionats. Les activitats permeses únicament es limiten a la pràctica esportiva.

  

Quant al repartiment de màscares als usuaris del transport públic, Darío Moreno ha assegurat que es continuarà realitzant esta labor en l'estació de Renfe i en les parades d'autobús, atés que ara és obligatori el seu ús.

  

![](/media/upcb3jyr/99c_rp-amplicacion-info-estado-alarma-24.jpg)  
  

**Mesures per a la desescalada i evitar encreuaments de persones en les voreres**

Perquè la desescalada siga implementada de manera segura en el municipi, l'Ajuntament està implantant noves mesures que aborden la transició a cada fase amb garanties.

  

Una d'elles és la pintada de fletxes en les voreres de les principals avingudes d'una direcció perquè totes les persones caminen en un mateix sentit i no es creuen. Inicialment, estes pintades s'han realitzat en 9 d'Octubre, Hispanitat, Camp de Morvedre, Camí Real i Doctor Palos, però, a causa de la demanda ciutadana, s'ampliarà la mesura en altres carrers.

  

A més, l'Ajuntament de Sagunt generalitza la norma que cada persona circule sempre per la vorera que li queda a la seua dreta, per a facilitar així una vorera únicament en cada direcció, reduint les aglomeracions i evitar l'encreuament de persones en la vorera. Esta senzilla mesura permet que els veïns i veïnes no es creuen de cara entre ells, que puguen guardar la distància de 2 metres amb qui vaja avant o arrere. També se sol·licita a la ciutadania que s'evite el parar a parlar en les voreres per a no obstaculitzar el pas.

  

Una altra de les últimes novetats és l'aforament de les terrasses de bars i restaurants, el qual ha sigut modificat per part del Govern Central i, a partir de l'entrada en la Fase 1, es permetrà la seua obertura passant del 30 al 50% de l'aforament permés. «**Sempre que es respecten les mesures de seguretat i higiene, pot ser positiu i donar una mica d'aire als nostres comerços sense posar en perill a la població**», ha expressat l'alcalde.

  

El mercat exterior és una altra de les novetats que, amb la desescalada, es permet reprendre esta setmana. Serà  dimecres, en la plaça Cronista Chabret de Sagunt, i estarà limitat a la venda de productes d'alimentació.

  

**Tractament contra mosquits i altres insectes**

  

Altre tema de gran importància que Darío Moreno ha comentat en la roda de premsa ha sigut els tractaments contra plagues de mosquits i altres insectes, que ja s'han intensificat fa 15 dies, a causa d'un increment provocat per les pluges de les últimes setmanes, l'aigua estancada i la recent pujada de les temperatures. En este sentit, ha explicat que «**s'estan realitzant tractaments en totes aquelles zones amb major concentració d'aigua, que són les pròximes a aiguamolls, especialment a Almardá, Corinto, Malva-rosa i la desembocadura del riu**». El pla que s'està desenvolupant compta amb dos fases, un primer tractament preventiu en zones humides amb larves, i un segon tractament per a mosquits adults en zones urbanes.

  

A més, des de hui, s'estan fent tractaments per a actuar contra la mosca negra, insecte que realitza mossegades bastant doloroses, del qual s'han detectat casos en el municipi, i s'està treballant en un pla de vol, autoritzat per Conselleria, per al tractament aeri en zones humides. L'alcalde també ha informat que s'han rebut queixes per núvols d'insectes en zones pròximes a les copes dels arbres, però el departament de Sanitat assegura que, encara que semblen mosquits, són rantelles, no piquen i tenen una vida de 5 o 6 dies.

  

Finalment, Darío Moreno ha esmentat la iniciativa solidària que està duent a terme la falla El Palleter del Port de Sagunt, es tracta de l'Ofrena d'Aliments Nostra Senyora dels Desemparats 2020 que, com ja és tradició, se celebra el segon diumenge de maig per a la recollida d'aliments no peribles amb destinació a persones necessitades. Els interessats a participar han de posar-se en contacte amb la falla a través del correu secretariaelpalleter@hotmail.com o del telèfon 630 477 503.

  

Moreno també ha agraït la iniciativa dels treballadors i Comité d'Empresa de Lafarge, i a la qual s'ha unit l'equip directiu, de realitzar una acció conjunta de col·laboració per a la comunitat de Sagunt, és a dir, es recaptarà diners per part dels treballadors i l'empresa com a donació per a la compra de material sanitari, EPIS o qualsevol tipus de necessitat social. A més, ha destacat la labor de Creu Roja que ha repartit màscares estos dies en el passeig marítim i en el Triangle Umbral.

  

![](/media/vodk0mpu/99c_rp-amplicacion-info-estado-alarma-42.jpg)  
  

D’altra banda, el regidor de Manteniment i d'Aigües, Pepe Gil, ha fet una crida a la ciutadania perquè complisquen amb les recomanacions de seguretat en les seues eixides per a evitar contagis, i ha parlat d'una iniciativa en la qual el departament d'Aigües, amb Aigües de Sagunt, està treballant i que se suma a la resta de mesures d'Aigües de Sagunt per a ajudar la població més vulnerable. Segons Pepe Gil, la proposta es basa a incorporar a la bossa d'ajudes socials 200 000 euros perquè Serveis Socials puga ajudar aquelles famílies que tenen problemes per a fer front al pagament dels seus rebuts d'aigua; «**és una iniciativa en la qual encara s'està treballant per a actar la quantitat exacta, però esta mesura formarà part d'eixa gran bossa de diners que podrà ajudar als que més ho necessiten**».  

  

![](/media/5itfms40/99c_rp-amplicacion-info-estado-alarma-50.jpg)  
  

El regidor de Joventut i Activitats, Guillermo Sampedro, ha assegurat que esta setmana és decisiva ja que s'inicia la desescalada i, amb això, s'entra en la Fase 0, i ha explicat que des de l'Equip de Govern ja s'està treballant per a la preparació de la pròxima fase. Així mateix, el regidor ha agraït el bon comportament de la ciutadania i ha demanat que no es baixe la guàrdia per a poder continuar avançant. «**A més, esta setmana és important perquè ja podrem determinar moltes de les ajudes que hem anunciat setmanes arrere, com el Pla d'Ocupació, les ajudes a pimes o altres ajudes per als sectors més necessitats**», destaca Sampedro.

​  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-generalitza-que-cada-persona-transite-sempre-per-la-vorera-que-li-queda-a-la-seua-dreta/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-generalitza-que-cada-persona-transite-sempre-per-la-vorera-que-li-queda-a-la-seua-dreta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-generalitza-que-cada-persona-transite-sempre-per-la-vorera-que-li-queda-a-la-seua-dreta/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-generalitza-que-cada-persona-transite-sempre-per-la-vorera-que-li-queda-a-la-seua-dreta/)